CELEX: 
Language: mt
Date: 2005-08-03 00:00:00
Title: Deċiżjoni tal-Kunsill 2005/593/PESK tat- 18 ta' Lulju 2005 dwar il-konklużjoni tal-Ftehim bejn l-Unjoni Ewropea u r-Repubblika taċ-Ċilì dwar il-parteċipazzjoni tar-Repubblika taċ-Ċilì fl-operazzjoni militari ta' l-Unjoni Ewropea ta' l-immaniġġar tal-kriżi fil-Bosnja u Ħerzegovina (Operazzjoni ALTHEA)

16.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               371
            
         DEĊIŻJONI TAL-KUNSILL 2005/593/PESK
   tat-18 ta' Lulju 2005
   dwar il-konklużjoni tal-Ftehim bejn l-Unjoni Ewropea u r-Repubblika taċ-Ċilì dwar il-parteċipazzjoni tar-Repubblika taċ-Ċilì fl-operazzjoni militari ta' l-Unjoni Ewropea ta' l-immaniġġar tal-kriżi fil-Bosnja u Ħerzegovina (Operazzjoni ALTHEA)
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:
   
               (1)
            
            
               Fit-12 ta' Lulju 2004, il-Kunsill adotta l-Azzjoni Konġunta 2004/570/PESK dwar l-operazzjoni militari ta' l-Unjoni Ewropea fil-Bosnja u Ħerzegovina (1).
            
         
               (2)
            
            
               L-Artikolu 11 (3) ta' dik l-Azzjoni Konġunta jistipula li arranġamenti dettaljati dwar il-parteċipazzjoni ta' Stati terzi għandhom ikunu s-suġġett ta' ftehim, skond l-Artikolu 24 tat-Trattat dwar l-Unjoni Ewropea.
            
         
               (3)
            
            
               Wara l-awtorizzazzjoni mill-Kunsill fit-13 ta' Settembru 2004, il-Presidenza, assistita mis-Segretarju Ġenerali/Rappreżentant Għoli, innegozjat Ftehim bejn l-Unjoni Ewropea u r-Repubblika taċ-Ċilì dwar il-parteċipazzjoni tar-Repubblika taċ-Ċilì fl-operazzjoni militari ta' l-Unjoni Ewropea ta' l-immaniġġar tal-kriżi fil-Bosnja u Ħerzegovina (Operazzjoni ALTHEA).
            
         
               (4)
            
            
               Il-Ftehim għandu jiġi approvat,
            
         IDDEĊIEDA KIF ĠEJ:
   Artikolu 1
   Il-Ftehim bejn l-Unjoni Ewropea u r-Repubblika taċ-Ċilì dwar il-parteċipazzjoni tar-Repubblika taċ-Ċilì fl-operazzjoni militari ta' l-Unjoni Ewropea ta' l-immaniġġar tal-kriżi fil-Bosnja u Ħerzegovina (Operazzjoni ALTHEA) huwa b'dan approvat f'isem l-Unjoni Ewropea.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jagħżel il-persuna bis-setgħa li tiffirma l-Ftehim sabiex torbot lill-Unjoni Ewropea.
   Artikolu 3
   Din id-Deċiżjoni għandha tieħu effett fil-jum ta' l-adozzjoni tagħha.
   Artikolu 4
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
   
      Magħmula fi Brussel, 18 ta' Lulju 2005.
      
         
            Għall-Kunsill
         
         
            Il-President
         
         J. STRAW
      
   
   
      (1)  ĠU L 252, 28.7.2004, p. 10.
   
      FTEHIM
      Bejn l-unjoni ewropea u r-repubblika taċ-ċilì dwar il-parteċipazzjoni tar-repubblika taċ-ċilì fl-operazzjoni militari ta' l-Unjoni Ewropea ta' l-immaniġġar tal-kriżi fil-Bosnja u Ħerzegovina (Operazzjoni ALTHEA)
      L-UNJONI EWROPEA (UE),
      minn naħa waħda, u
      iR-REPUBBLIKA TAĊ-ĊILÌ,
      min-naħa l-oħra,
      minn hawn 'il quddiem imsejħa l-“Partijiet”,
      WARA LI KKUNSIDRAW:
      
                  —
               
               
                  l-adozzjoni tar-Riżoluzzjoni 1575 (2004) tal-Kunsill tas-Sigurtà tan-Nazzjonijiet Uniti tat-22 ta' Novembru 2004 dwar l-istabbiliment ta’ l-EUFOR,
               
            
                  —
               
               
                  l-adozzjoni mill-Kunsill ta' l-Unjoni Ewropea ta' l-Azzjoni Konġunta 2004/570/PESK tat-12 ta' Lulju 2004 dwar l-operazzjoni militari ta' l-Unjoni Ewropea fil-Bosnja u Ħerzegovina (1),
               
            
                  —
               
               
                  l-istedina lir-Repubblika taċ-Ċilì sabiex tipparteċipa fl-operazzjoni mmexxija mill-UE,
               
            
                  —
               
               
                  it-twettiq b'suċċess tal-proċess ta' Ġenerazzjoni ta' Forza u r-rakkomandazzjoni mill-Kmandant ta' l-Operazzjoni ta' l-UE u mill-Kumitat Militari ta' l-UE sabiex isir ftehim dwar il-parteċipazzjoni tal-forzi tar-Repubblika taċ-Ċilì fl-operazzjoni mmexxija mill-UE,
               
            
                  —
               
               
                  id-Deċiżjoni BiH/1/2004 tal-Kumitat Politiku u ta' Sigurtà tal-21 ta' Settembru 2004 (2) dwar l-aċċettazzjoni tal-kontribut tar-Repubblika taċ-Ċilì fl-operazzjoni militari ta' l-UE fil-Bosnja u Ħerzegovina,
               
            
                  —
               
               
                  id-Deċiżjoni BiH/3/2004 tal-Kumitat Politiku u ta' Sigurtà tad-29 ta' Settembru 2004 dwar l-istabbiliment tal-Kumitat ta' Kontributuri għall-operazzjoni militari ta' l-UE fil-Bosnja u Ħerzegovina (3),
               
            FTIEHMU KIF ĠEJ:
      Artikolu 1
      Parteċipazzjoni fl-operazzjoni
      1.   Ir-Repubblika taċ-Ċilì għandha tassoċja ruħha ma’ l-Azzjoni Konġunta 2004/570/PESK tat-12 ta' Lulju 2004 dwar l-operazzjoni militari ta' l-Unjoni Ewropea fil-Bosnja u Ħerzegovina u ma' kwalunkwe Azzjoni Konġunta jew Deċiżjoni li biha l-Kunsill ta’ l-Unjoni Ewropea jiddeċiedi li jestendi l-operazzjoni militari ta' l-UE ta' l-immaniġġar tal-kriżi, skond id-dispożizzjonijiet ta’ dan il-Ftehim u ta' kwalunkwe arranġament implimentattiv meħtieġ.
      2.   Il-kontribut tar-Repubblika taċ-Ċilì għall-operazzjoni militari ta' l-UE ta' l-immaniġġar tal-kriżi huwa mingħajr preġudizzju għall-awtonomija fit-teħid ta' deċiżjonijiet ta' l-Unjoni Ewropea.
      3.   Ir-Repubblika taċ-Ċilì għandha tiżgura li l-forzi tagħha u l-persunal parteċipanti fl-operazzjoni militari ta' l-UE ta' l-immaniġġar tal-kriżi iwettqu l-missjoni tagħhom konformement ma'
      
                  —
               
               
                  l-Azzjoni Konġunta 2004/570/PESK u l-emendi sussegwenti eventwali;
               
            
                  —
               
               
                  il-Pjan ta’ Operazzjoni;
               
            
                  —
               
               
                  il-miżuri implimentattivi.
               
            4.   Il-forzi u l-persunal sekondati għall-operazzjoni mir-Repubblika taċ-Ċilì għandhom iwettqu d-dmirijiet tagħhom u jġibu ruħhom biss fl-interess ta' l-operazzjoni militari ta' l-UE ta' l-immaniġġar tal-kriżi, mingħajr preġudizzju għall-Artikolu 4(1).
      5.   Ir-Repubblika taċ-Ċilì għandha tinforma lill-Kmandant ta’ l-Operazzjoni ta’ l-UE fiż-żmien dovut bi kwalunkwe bidla fil-parteċipazzjoni tagħha fl-operazzjoni.
      Artikolu 2
      Status tal-forzi
      1.   L-istatus tal-forzi u tal-persunal kontribwiti għall-operazzjoni militari ta' l-UE ta' l-immaniġġar tal-kriżi mir-Repubblika taċ-Ċilì għandu jiġi regolat skond id-dispożizzjonijiet li jinsabu fil-paragrafu 12 tar-Riżoluzzjoni 1575 (2004) tal-Kunsill tas-Sigurtà tan-Nazzjonijiet Uniti tat-22 ta' Novembru 2004.
      2.   L-istatus tal-forzi u tal-persunal kontribwiti lill-kwartieri ġenerali jew lill-elementi ta' kmand li jinsabu barra mill-Bosnja u Ħerzegovina, għandu jiġi regolat minn arranġamenti bejn il-kwartieri ġenerali u l-elementi ta' kmand konċernati u r-Repubblika taċ-Ċilì.
      3.   Mingħajr preġudizzju għad-dispożizzjonijiet dwar l-istatus tal-forzi msemmija fil-paragrafu 1, ir-Repubblika taċ-Ċilì għandha teżerċita ġurisdizzjoni fuq il-forzi u l-persunal tagħha parteċipanti fl-operazzjoni militari ta' l-UE ta' l-immaniġġar tal-kriżi.
      4.   Ir-Repubblika taċ-Ċilì għandha tkun responsabbli sabiex twieġeb għal kwalunkwe pretensjoni marbuta mal-parteċipazzjoni fl-operazzjoni militari ta' l-UE ta' l-immaniġġar tal-kriżi, minn jew dwar kwalunkwe membru tal-forzi u tal-persunal tagħha. Ir-Repubblika taċ-Ċilì għandha tkun responsabbli sabiex tistitwixxi kwalunkwe azzjoni, b'mod partikolari legali jew dixxiplinarja, kontra kwalunkwe membru tal-forzi u tal-persunal tagħha, skond il-liġijiet u r-regolamenti tagħha.
      5.   Ir-Repubblika taċ-Ċilì timpenja ruħha li tagħmel dikjarazzjoni fir-rigward tar-rinunzja ta' pretensjonijiet kontra kwalunkwe Stat parteċipanti fl-operazzjoni militari ta' l-UE ta' l-immaniġġar tal-kriżi, u li tagħmel dan meta tiffirma dan il-Ftehim.
      6.   L-Unjoni Ewropea timpenja ruħha li tiżgura li l-Istati Membri jagħmlu dikjarazzjoni fir-rigward tar-rinunzja ta' pretensjonijiet, għall-parteċipazzjoni tar-Repubblika taċ-Ċilì fl-operazzjoni militari ta' l-UE ta' l-immaniġġar tal-kriżi, u li tagħmel dan meta tiffirma dan il-Ftehim.
      Artikolu 3
      Informazzjoni klassifikata
      1.   Ir-Repubblika taċ-Ċilì għandha tieħu l-miżuri adegwati sabiex tiżgura li l-informazzjoni klassifikata ta' l-UE tkun protetta skond ir-regolamenti ta' sigurtà tal-Kunsill ta' l-Unjoni Ewropea, li jinsabu fid-Deċiżjoni tal-Kunsill 2001/264/KE tad-19 ta' Marzu 2001 (4), u skond linji gwida oħra maħruġa mill-awtoritajiet kompetenti, inkluż il-Kmandant ta' l-Operazzjonijiet ta' l-UE.
      2.   Meta l-UE u r-Repubblika taċ-Ċilì jkunu kkonkludew ftehim dwar proċeduri ta' sigurtà għall-iskambju ta' informazzjoni klassifikata, id-dispożizzjonijiet ta' tali ftehim għandhom japplikaw fil-kuntest ta' l-operazzjoni militari ta' l-UE ta' l-immaniġġar tal-kriżi.
      Artikolu 4
      Linja tal-kmand
      1.   Il-forzi u l-persunal kollha parteċipanti fl-operazzjoni militari ta' l-UE ta' l-immaniġġar tal-kriżi għandhom jibqgħu taħt il-kmand sħiħ ta’ l-awtoritajiet nazzjonali tagħhom.
      2.   L-awtoritajiet nazzjonali għandhom jittrasferixxu l-kmand Operazzjonali u Tattiku u/jew il-kontroll tal-forzi u l-persunal tagħhom lill-Kmandant ta’ l-Operazzjoni ta’ l-UE. Il-Kmandant ta’ l-Operazzjoni ta’ l-UE għandu d-dritt jiddelega l-awtorità tiegħu.
      3.   Ir-Repubblika taċ-Ċilì għandha jkollha l-istess drittijiet u obbligi f’termini ta’ tmexxija ta’ kuljum ta’ l-operazzjoni bħall-Istati Membri ta’ l-Unjoni Ewropea li qegħdin jipparteċipaw.
      4.   Il-Kmandant ta' l-Operazzjoni ta' l-UE jista', wara konsultazzjonijiet mar-Repubblika taċ-Ċilì, fi kwalunkwe waqt jitlob l-irtirar tal-kontribut tar-Repubblika taċ-Ċilì.
      5.   Rappreżentant Militari Superjuri (SMR) għandu jiġi maħtur mir-Repubblika taċ-Ċilì sabiex jirrappreżenta l-kontinġent nazzjonali tagħha fl-operazzjoni militari ta’ l-UE ta’ l-immaniġġar tal-kriżi. L-SMR għandu jikkonsulta mal-Kmandant tal-Forza ta’ l-UE dwar il-kwistjonijiet kollha li jolqtu l-operazzjoni u għandu jkun responsabbli għad-dixxiplina ta' kuljum tal-kontinġent.
      Artikolu 5
      Aspetti finanzjarji
      1.   Ir-Repubblika taċ-Ċilì għandha tassumi l-ispejjeż kollha assoċjati mal-parteċipazzjoni tagħha fl-operazzjoni sakemm l-ispejjeż mhumiex suġġetti għal finanzjament komuni kif previst fl-istrumenti legali msemmija fl-Artikolu 1(1) ta' dan il-Ftehim, kif ukoll fid-Deċiżjoni tal-Kunsill 2004/197/PESK tat-23 ta' Frar 2004 li tistabbilixxi mekkaniżmu għall-amministrazzjoni tal-finanzjament ta' l-ispejjeż komuni ta' operazzjonijiet ta' l-UE li jkollhom implikazzjonijiet militari jew ta' difiża (5).
      2.   F’każ ta’ mewt, korriment, telf jew dannu lill-persuni fiżiċi jew ġuridiċi mill-Istat(i) li fih/fihom titwettaq l-operazzjoni, ir-Repubblika taċ-Ċilì għandha, meta r-responsabbiltá tagħha tkun ġiet stabbilita, tħallas kumpens skond il-kondizzjonijiet previsti fid-dispożizzjonijiet dwar l-istatus tal-forzi, kif imsemmi fl-Artikolu 2(1) tal-Ftehim.
      Artikolu 6
      Arranġamenti għall-implementazzjoni tal-Ftehim
      Kwalunkwe arranġament tekniku u amministrattiv meħtieġ għall-finijiet ta' l-implementazzjoni ta' dan il-Ftehim għandu jiġi konkluż bejn is-Segretarju Ġenerali tal-Kunsill ta' l-Unjoni Ewropea/Rappreżentant Għoli għall-Politika Estera u ta' Sigurtà Komuni, u l-awtoritajiet kompetenti tar-Repubblika taċ-Ċilì.
      Artikolu 7
      Non-konformità
      Jekk waħda mill-Partijiet tonqos milli tikkonforma ma’ l-obbligi tagħha stabbiliti fl-Artikoli preċedenti, il-Parti l-oħra jkollha d-dritt li ttemm dan il-Ftehim billi tagħti pre-avviż ta’ xahar.
      Artikolu 8
      Riżoluzzjoni ta’ kwistjonijiet
      Kwistjonijiet li jikkonċernaw l-interpretazzjoni jew l-applikazzjoni ta’ dan il-Ftehim għandhom jiġu riżolti b’mezzi diplomatiċi bejn il-Partijiet.
      Artikolu 9
      Dħul fis-seħħ
      1.   Dan il-Ftehim għandu jidħol fis-seħħ fl-ewwel jum ta’ l-ewwel xahar wara li l-Partijiet ikunu nnotifikaw lil xulxin bil-kompletament tal-proċeduri interni meħtieġa għal dan il-għan.
      2.   Dan il-Ftehim għandu jibqa' fis-seħħ sakemm idum il-kontribut tar-Repubblika taċ-Ċilì lill-operazzjoni.
      
         Magħmul fi Brussel, 25 ta' Lulju 2005 fil-lingwa Ingliża f'erba' kopji.
         
            
               Għall-Unjoni Ewropea
            
            
               
         
         
            
               Għar-Repubblika taċ-Ċilì
            
            
               
         
      
      
         (1)  ĠU L 252, 28.7.2004, p. 10.
      
         (2)  ĠU L 324, 27.10.2004, p. 20.
      
         (3)  ĠU L 325, 28.10.2004, p. 64. Deċiżjoni kif emendata bid-Deċiżjoni BiH/5/2004 (ĠU L 357, 2.12.2004, p. 39).
      
         (4)  ĠU L 101, 11.4.2001, p. 1. Deċiżjoni kif l-aħħar emendata bid-Deċiżjoni 2004/194/KE (ĠU L 63, 28.2.2004, p. 48).
      
         (5)  ĠU L 63, 28.2.2004, p. 68.
   
   
      DIKJARAZZJONIJIET
      imsemmija fl-Artikolu 2(5) u (6)
      Dikjarazzjoni mill-Istati Membri ta’ l-UE:
      “L-Istati Membri ta' l-UE fl-applikazzjoni ta’ l-Azzjoni Konġunta ta' l-UE 2004/570/PESK tat-12 ta' Lulju 2004 dwar l-operazzjoni militari ta' l-Unjoni Ewropea fil-Bosnja u Ħerzegovina sejrin jagħmlu ħilithom sabiex, safejn is-sistemi legali interni tagħhom jippermettu, jirrinunzjaw kemm jista' jkun għal pretensjonijiet kontra r-Repubblika taċ-Ċilì għal korriment, mewt tal-persunal tagħhom, jew dannu lil, jew telf ta', kwalunkwe mezzi li jkunu proprjetà tagħhom użati fl-operazzjoni ta' l-UE ta' l-immaniġġar tal-kriżi jekk tali korriment, mewt, dannu jew telf:
      
                  —
               
               
                  kienu kawżati minn persunal mir-Repubblika taċ-Ċilì fit-twettiq tad-dmirijiet tiegħu marbuta ma' l-operazzjoni ta' l-UE ta' l-immaniġġar tal-kriżi, ħlief fil-każ ta' nuqqas serju ta' diliġenza jew ta' komportament doluż, jew
               
            
                  —
               
               
                  irriżultaw mill-użu ta' kwalunkwe mezzi tar-Repubblika taċ-Ċilì, sakemm il-mezzi ġew użati b'konnessjoni ma' l-operazzjoni u ħlief fil-każ ta' nuqqas serju ta' diliġenza jew ta' komportament doluż tal-persunal, ta' l-operazzjoni ta' l-UE ta’ l-immaniġġar tal-kriżi, mir-Repubblika taċ-Ċilì li uża dawk il-mezzi.”
               
            .Dikjarazzjoni mir-Repubblika taċ-Ċilì:
      “Ir-Repubblika taċ-Ċilì fl-applikazzjoni ta' l-Azzjoni Konġunta ta' l-UE 2004/570/PESK tat-12 ta' Lulju 2004 dwar l-operazzjoni militari ta' l-Unjoni Ewropea fil-Bosnja u Ħerzegovina sejra tagħmel ħilitha sabiex, safejn is-sistema legali interna tagħha tippermetti, tirrinunzja kemm jista' jkun għal pretensjonijiet kontra kwalunkwe Stat ieħor li jipparteċipa fl-operazzjoni ta' l-UE ta’ l-immaniġġar tal-kriżi għal korriment, mewt tal-persunal tagħha, jew dannu lil jew telf ta' kwalunkwe mezzi li jkunu proprjetà tagħha użati fl-operazzjoni ta' l-UE ta’ l-immaniġġar tal-kriżi jekk tali korriment, mewt, dannu jew telf:
      
                  —
               
               
                  kienu kawżati minn persunal fit-twettiq tad-dmirijiet tiegħu marbuta ma' l-operazzjoni ta' l-UE ta' l-immaniġġar tal-kriżi, ħlief fil-każ ta' nuqqas serju ta' diliġenza jew ta' komportament doluż, jew
               
            
                  —
               
               
                  irriżultaw mill-użu ta' kwalunkwe mezzi ta’ l-Istati li jipparteċipaw fl-operazzjoni ta’ l-UE ta’ l-immaniġġar tal-kriżi, sakemm il-mezzi ġew użati b'konnessjoni ma' l-operazzjoni u ħlief fil-każ ta' nuqqas serju ta' diliġenza jew ta' komportament doluż tal-persunal ta' l-operazzjoni ta' l-UE ta’ l-immaniġġar tal-kriżi li uża dawk il-mezzi.”